Uchinchi Toshkent xalqaro investitsiya forumi va Xorijiy investorlar kengashining navbatdagi yigʻilishi doirasida erishilgan kelishuvlarning ijrosini taʼminlash chora-tadbirlari toʻgʻrisida
(resolution, 2025-07-21)

2024-yil 2-3-may kunlari oʻtkazilgan uchinchi Toshkent xalqaro investitsiya forumi va Xorijiy investorlar kengashining ikkinchi yalpi majlisi doirasida 93 ta mamlakatdan jami 2 500 dan ziyod xorijiy ishtirokchilar qatnashib, hukumatlararo va idoralararo hujjatlar, 26 mlrd AQSh dollaridan ortiq miqdordagi investitsiya loyihalarini amalga oshirish boʻyicha kelishuvlarga erishildi, shuningdek, respublikada investitsiya muhitini mustahkamlash boʻyicha taklif va tashabbuslar ishlab chiqildi. Uchinchi Toshkent xalqaro investitsiya forumi hamda Xorijiy investorlar kengashining ikkinchi yalpi majlisi doirasida erishilgan kelishuvlar, imzolangan hujjatlar hamda ilgari surilgan taklif va tashabbuslarning soʻzsiz, oʻz vaqtida va toʻliq hajmda amalga oshirilishini taʼminlash maqsadida: 1. Quyidagilar: Uchinchi Toshkent xalqaro investitsiya forumi doirasida erishilgan investitsiya bitimlari va kelishuvlarni amalga oshirish boʻyicha amaliy harakatlar rejasi (“yoʻl xaritasi”) 1-ilovaga* muvofiq; Uchinchi Toshkent xalqaro investitsiya forumida ilgari surilgan takliflar va tashabbuslarni amalga oshirish boʻyicha amaliy harakatlar rejasi (“yoʻl xaritasi”) 2-ilovaga* muvofiq; Oʻzbekiston Respublikasi Prezidenti huzuridagi Xorijiy investorlar kengashining ikkinchi yalpi majlisida ilgari surilgan takliflar va tashabbuslarni amalga oshirish boʻyicha amaliy harakatlar rejasi (“yoʻl xaritasi”) 3-ilovaga* muvofiq tasdiqlansin. 2. Vazirliklar, idoralar, xoʻjalik birlashmalari va tijorat banklari, Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklari: bir hafta muddatda “yoʻl xaritalari”da belgilangan har bir loyihani amalga oshirish boʻyicha tarmoq, hudud va tuman kesimida aniq mexanizmlarni hamda 2024-yil yakuniga qadar oylar kesimida kompleks tarmoq jadvallarini ishlab chiqib, tasdiqlash uchun Vazirlar Mahkamasiga kiritsin; “yoʻl xaritalari”da nazarda tutilgan barcha imzolangan hujjatlar va erishilgan kelishuvlarning belgilangan muddatlarda samarali, soʻzsiz, sifatli va toʻliq hajmda amalga oshirilishini taʼminlasin; “yoʻl xaritalari” ijrosi holati toʻgʻrisida Investitsiyalar, sanoat va savdo vazirligiga har ikki haftada axborot taqdim etib borsin. 3. Investitsiyalar, sanoat va savdo vazirligi (L. Qudratov) har ikki haftada Oʻzbekiston Respublikasi Prezidenti Administratsiyasi va Vazirlar Mahkamasiga ushbu qaror ijrosi yuzasidan tahliliy axborot kiritib borsin. 4. Vazirlar Mahkamasi (J. Xodjayev) Investitsiyalar, sanoat va savdo vazirligi (L. Qudratov) bilan birgalikda: Uchinchi Toshkent xalqaro investitsiya forumi hamda Xorijiy investorlar kengashining ikkinchi yalpi majlisi davomida barcha imzolangan hujjatlar va erishilgan kelishuvlar oʻz vaqtida va sifatli bajarilishi ustidan muntazam va tizimli monitoring hamda qatʼiy nazorat olib borsin; “yoʻl xaritalari” ning soʻzsiz ijrosini taʼminlash boʻyicha masʼul vazirlik va idoralarning faoliyatini muvofiqlashtirsin, har ikki haftada hisobotlarni tanqidiy muhokama qilib borsin, shuningdek, chora-tadbirlarning ijrosiga toʻsqinlik qiluvchi omillarni bartaraf etish choralarini koʻrsin; imzolangan hujjatlar va erishilgan kelishuvlar amalga oshirilishi holatini muhokama qilish, ehtimoliy muammoli masalalarni aniqlash va ularni oʻz vaqtida bartaraf etish maqsadida xorijiy hamkorlar bilan doimiy va samarali oʻzaro hamkorlik yoʻlga qoʻyilishini taʼminlash yuzasidan taʼsirchan va aniq choralarni koʻrsin. 5. Mazkur qarorga 1 — 3-ilovalarga* muvofiq “yoʻl xaritalari”ning ijrosi har ikki haftada Vazirlar Mahkamasi Rayosati majlisida muhokama qilib borilsin. 6. Mazkur qarorning ijrosini nazorat qilish Oʻzbekiston Respublikasi Bosh vaziri A.N. Aripov zimmasiga yuklansin.